**Примерни въпроси за изпита по данъчно и осигурително право - 2021**

Въпроси за 5 т.

Българско дружество регистрирано по реда на ЗДДС е закупило през Х19 г. нова сграда. През м.10.Х20 г. дружеството започва да отдава офиса под наем като облагаема доставка с 20 % ДДС. През Х30 г., когато офисът вече не е нова сграда, дружеството го продава. Какво е данъчното третиране на продажбата на имота:

а) освободена доставка;

б) доставчикът има право на избор дали доставката да е облагаема или освободена;

в) облагаема доставка;

г) третирането зависи от статута на получателя.

Кога се дължи данък върху недвижимите имоти за новопостроени сгради:

а) От началото на месеца, следващ месеца през който са завършени или е започнало използването им

б) От началото на месеца, следващ месеца през който са завършени

в) От началото на месеца, следващ месеца на подаване на декларация за придобиването на имота

г) От 1 януари на годината следваща придобиването на имота

Въпроси за 10 т.

През Х18 г. от дружество е откраднат мултифункционален принтер, като кражбата не се дължи на непреодолима сила. Счетоводната балансова стойност на принтера към момента на отписването му в резултат на кражбата е в размер на 10 000 лв., а данъчната му стойност към момента на отписването му от данъчния амортизационен план е 8 000 лв. Начислените счетоводни разходи за амортизация за принтера за Х18 г. са 1 000 лв., а начислените данъчни амортизации за принтера за Х18 г. са 600 лв. Кое от посочените преобразувания на счетоводния финансов резултат (СФР) за Х18 г. при определянето на данъчния финансов резултат за Х18 г. е вярно:

а) увеличение на СФР със 21 000 лв.; намаление на СФР с 8 600 лв.;

б) увеличение на СФР с 11 000 лв.; намаление на СФР с 8 600 лв.;

в) увеличение на СФР с 11 000 лв.; намаление на СФР с 600 лв.;

г) увеличение на СФР с 1 000 лв.; намаление на СФР с 600 лв.

Работодател предоставя на всички служители включително и на ръководния персонал от средствата си по социална програма мултиспорт карти. Цената на картата е в размер на 60 лева, като работодателя поема 40 лева а служителите доплащат остатъка от стойността от 20 лева, които им се удържат от работните заплати на месечна база. Как следва да се третират тези социални разходи за данъчни цели:

а) предоставените карти по този ред не биха могли да се третират като социален разход, тъй като не е спазено изискването при предоставяне на социалните разходи в натура да няма парични взаимоотношения между работодателя и служителите и по този начин частта от 40 лева за сметка на работодателя представлява облагаем доход за лицата по реда на облагаемите доходи от трудови правоотношения;

б) социалните разходи до 60 лева месечно предоставени по социална програма са необлагаеми за лицата;

в) облагаеми са по ЗКПО за сметка на работодателя, тъй като са спазени критериите по чл. 204 във връзка с § 1, т.34 от ДР на ЗКПО – предоставени са в натура, документално са обосновани, предоставени са на всички служители, включително и по изпълнителите по договор за управление и контрол, социални разходи са по смисъла на чл.294 от КТ, предоставени са по решение на общото събрание или от ръководството на предприятието, отчетени са като разходи.

г) Работодателят трябва да преобразува финансовия резултат на дружеството със сумата от 40 лв. за всеки служител и да изчисли данъчната основа за корпоративния данък, тъй като по същество тези суми не са социален разход.